**NYÁRI NAPKÖZIS SZAKTÁBOR 2025.**

**SZÜLŐI TÁJÉKOZTATÓ**

**Köszönjük, hogy gyermekük nyári szabadidős programjaként táborunkat
választották.**

**Táboraink helyszínei:**

Kulturális Központ (külső helyszínen is) – Kecskemét, Deák tér 1.
Ifjúsági Otthon (kihelyezett programokkal is) – Kecskemét, Kossuth tér 4.
Kék Elefánt Közösségi Tér – Kecskemét, Batthyány u. 33.

**A tábor általános napirendje:**

7.00 – 8.00 óráig Gyülekező a tábor helyszínén

8.00 – 12.00 óráig Szakmai foglalkozások a választott tábor jellegének megfelelően

10.00 órakor Tízórai (otthonról hozott). Javasoljuk a szendvicset, gyümölcsöt, teát, üdítőt.

12.00 – 13.00 óráig Ebéd.

13.00 – 16.00 óráig Változatos szabadidős foglalkozások a meghirdetett tábori program alapján. Közben: uzsonna (otthonról hozott).

16.00 – 16.30 óráig Táborvezető átadja a gyermeket a szülőnek, hozzátartozónak, vagy hazaengedi, amennyiben egyedül elengedhető.

**Ha a gyermek egyedül hazaengedhető, a szülő által aláírt hozzájárulást kérünk a tábor** **első napján! A hozzájárulás letölthető honlapunkról.**

**Egyéb tudnivalók:**

Helyi buszjegy/bérlet szükséges lehet, amely nem része a tábori díjnak.

Alapfelszerelés:

- kis hátizsák,
- tisztasági csomag, papírzsebkendő
- kézfertőtlenítő
- tízórai, uzsonna, innivaló jól záródó flakonban
- kényelmes ruházat, lábbeli, eső és nap elleni védelemmel

**A tábor speciális felszerelési igényéről a tábor vezetője a kiválasztott tábor előtti héten e-mailben ad információt.**

**A táborban való részvétel elengedhetetlen feltételei:**

* a részvételi díj befizetése
* a jelentkezési lap pontos és teljes kitöltése (honlapról letölthető)
* a szülői nyilatkozat megléte (honlapról letölthető).

Táborainkban **kizárólag egészséges, tüneteket nem mutató, magát
egészségesnek érző gyermek vehet részt.**

**12/1991. (V. 18.) NM rendelet**

„4. § (1) A táborozásban csak az vehet részt, aki arra egészségileg alkalmas.

(2) A **gyermek törvényes képviselője** a 2. melléklet szerinti adattartalmú, a táborozást megelőző **négy napon belül kiállított nyilatkozattal igazolja** a táborozásban részt vevő **gyermek megfelelő egészségi állapotát** a táborozás megkezdése előtt. A nyilatkozathoz szükséges nyomtatványt – a táborozáshoz szükséges egyéb iratokkal együtt – a táborozás szervezője adja át kitöltés céljából.”

**A nyilatkozat honlapunkról letölthető, illetve a pénztárunkban történő befizetés
alkalmával kérhető.**

**A tábor működtetése során különös figyelemmel kell lenni a személyi higiéné
betartására.**

**Amennyiben egy gyermeknél a kapott nyilatkozat ellenére betegség tünetei észlelhetők a tábor alatt, haladéktalanul elkülönítjük, egyúttal a** **szülők értesítéséről** is gondoskodunk.

Tájékoztatjuk továbbá, hogy

**a) a kullancsencephalitis védőoltással megelőzhető,**

**b) a kullancsencephalitis elleni védőoltás a Lyme-kór ellen nem véd,**

**c) a táborozás ideje alatt a b) pontban foglaltak miatt szükséges a kullancsirtó szerek alkalmazása, a naponkénti kullancsellenőrzés, valamint a felfedezett kullancsok azonnali eltávolítása.**

**A tábor napi zárását követően a szülői, hozzátartozói kísérettel távozó gyermek esetében a szülők, hozzátartozók a tábor helyszínén kijelölt helyen várakoznak.**

A kapcsolattartást telefonon vagy e-mailben javasoljuk. A táborvezetők a napi
program megkezdése előtt, illetve a nap zárásakor személyesen felkereshetők.

Minden táborunkat képzett és tapasztalt szakmai és szabadidős vezetők valósítják meg.

Közvetlenül a tábort megelőzően vagy a tábor ideje alatt jelentkező megbetegedésük esetén már nem tudjuk pótolni szakmai munkájukat. Ilyen esetben a tábor tervezett programját módosítjuk, és azonnal tájékoztatjuk a szülőket a további eljárásrendről.

Táborainkban a résztvevők épségének és nyugalmának megőrzése érdekében nem kívánatos a verekedés, rohangálás, ordibálás, illetve bármilyen erőszakos megnyilvánulás. A tábor alatt a felszólítás ellenére ilyen vagy ehhez hasonló zavaró magatartást tanúsító gyermek kizárjuk a további táborozásból! A részvételi díjat ebben az esetben nem fizetjük vissza.

**Mindannyian azon vagyunk, hogy megteremtsük a tartalmas és biztonságos táborozás feltételeit.**

**Kecskemét, 2025. március 20.**

**Hírös Agóra Nkft.**